b"\n_START_ARTICLE_\nOgliastra\n_START_SECTION_\nNaravne zanimivosti\n_START_PARAGRAPH_\nMed naravnimi zanimivostmi pokrajine so gotovo kra\xc5\xa1ke jame. Ena najlep\xc5\xa1ih je Su Meraculo (= \xc4\x8dude\xc5\xbe), ki ima baje najbistrej\xc5\xa1e kapnike v Evropi. Omembe vredna je tudi jama Grotta del Fico, ki se odpre na nadmorski vi\xc5\xa1ini 7 metrov in je bila doslej raziskana v globino za nekaj manj kot kilometer. Tu je bil v petdesetih letih preteklega stoletja prvi\xc4\x8d preu\xc4\x8den sredozemski tjulenj (monachus monachus), ki spada med ogro\xc5\xbeene vrste._NEWLINE_Glavno za\xc5\xa1\xc4\x8diteno podro\xc4\x8dje v pokrajini je Narodni park Golfo di Orosei e Gennargentu (Parco nazionale del Golfo di Orosei e del Gennargentu)._NEWLINE_Glej tudi Naravne vrednote Sardinije\n_START_SECTION_\nZgodovinske zanimivosti\n_START_PARAGRAPH_\nV prvih desetletjih enajstega stoletja so Arabci zasedli obalne kraje Sardinije, zaradi \xc4\x8desar je pape\xc5\xbe Benedikt VIII. poslal proti njim mogo\xc4\x8dni ladjevji dveh pomorskih republik, Genove in Pise. Ti sta sicer premagali Arabce, a oblast je ostala v njunih rokah. Poleg obstoje\xc4\x8dih \xc5\xa1tirih sardinskih dr\xc5\xbeavic, imenovanih giudicati, je nastal tedaj Giudicato dell'Ogliastra, uradno pod pizansko oblastjo. Toda \xc5\xbee v \xc5\xa1tirinajstem stoletju so Aragonci preklicali vse giudicate in predali oblast nad celotno Sardinijo svojim upraviteljem."